પૂર્વ ઝોનમાં ઓઢવમાં સૌથી વધુ એટલે કે સવા બે ઇંચ જેટલો ભારે વરસાદ પડતાં જ મ્યુનિ.નાં ડ્રેનેજ અને સ્ટોર્મ વોટર પંપીગ સ્ટેશનો ચાલુ કરી દેવાયાં હતા, તેના કારણે રોડ ઉપરનાં મેનહોલમાંથી ગટરના ગંદા પાણીનાં ફુવારા ઉડયા હતા. સ્ટોર્મ વોટર લાઇનો પણ ગટરનાં પાણી અને વરસાદી પાણીનાં કારણે ભરચક જતી હોઇ ઓઢવથી સોનીની ચાલ મેઇન રોડ ઉપર જ પાણી ભરાઇ રહ્યાં હતા. પૂર્વ ઝોનમાં નિકોલ, નવા નિકોલ, વિરાટનગર, ગોમતીપુર, વસ્ત્રાલ, ભાઇપુરા, અમરાઇવાડી, રામોલ હાથીજણ વગેરે વિસ્તારોમાં પણ એકથી દોઢ ઇંચ જેટલો વરસાદ નોંધાતાં રેલમછેલ થઇ ગઇ હતી અને વાહનચાલકો ભારે પરેશાન થયાં હતા.